"Apreciez că în ultimii doi ani de zile s-au realizat legături puternice între România și Republica Moldova. Au avut loc activități comune de o parte și de alta a Prutului, activități politice și s-au generat semnale care au încurajat mediul economic și astăzi putem împreună să gândim modul în care putem să întărim acest parteneriat economici și să consolidăm interconectarea piețelelor de capital", a spus Ciucă.
Conform acestuia, angajamentul României față de Republica Moldova este "de netăgăduit": "Am sprijinit și vom sprijini agenda europeană a Republicii Moldova, mă refer la obținerea statutului de stat candidat și desigur la deschiderea negocierilor de aderare".
"Cred că este important de subliniat, fiind un forum găzduit de Bursa de valori, că în cei zece ani de la semnarea acordului de asociere și liber schimb cu UE, Republica Moldova a beneficiat de contribuția României și am devenit primul partener comercial al Republicii Moldova și aici putem să vorbim de creșterea schimburilor comerciale de la 1 miliard de euro în 2014 la 3 miliarde de euro în 2024. De asemenea, România a devenit principalul investitor în Republica Moldova, valoarea investițiilor ridicându-se la 400 de milioane de euro", a adăugat președintele Senatului.
Acesta a menționat și că România a devenit principala piață de export pentru Republica Moldova, exportul de mărfuri către România atingând 31,6%.
(sursa: Mediafax)